Per Ørum Jørgensen (KF), 2006-02-09:
Nu bliver jeg nervøs, når jeg hører, at en socialdemokrat siger, at man har forstået skattestoppet på en helt anden måde.
Jeg var ellers i min naivitet sådan mere eller mindre i overdådigt humør over, at Socialdemokraterne havde taget skattestoppet til sig.
Det synes jeg var meldingen for nylig i forbindelse med det højt anlagte møde, hvor man skulle finde ud af, hvilken skattepolitik man reelt havde i Socialdemokratiet.
Men lad nu det ligge, det kan jo være, at det reelt er et skatteloft, der tales om.
Og i den forbindelse må vi igen vende tilbage til de grønne afgifter osv. og sige, at det da er problematisk, at så mange svage familier skulle belemres med dem i så mange år, men det er der heldigvis sat en stopper for.
Med hensyn til antallet af fripladser er der jo aldrig nogen sinde brugt så mange midler på den offentlige sektor som i den her regerings tid.
Og derfor vil jeg sige, at når kommunerne hyler, skal vi måske overveje, om vi skal være mere nuancerede i vurderingen af de her ting, end spørgeren umiddelbart er.
Jeg vil først og fremmest sige, at jeg selvfølgelig anerkender, at der er problemer derude.
Jeg mener faktisk også, at den her regering med alle de her initiativer til bl.a. en styrket faglighed i folkeskolen viser handlekraft på området og tager de her opgaver og udfordringer alvorligt.
Netop til de svageste, som skal i folkeskolen, gør man jo nu det i dagtilbuddene, at de ting, som for de fleste børn er helt naturlige – gåturene, godnathistorierne og alle de der ting – bliver nogle ting, som man sikrer at de svageste også får med på vejen, og at de dermed får bedre forudsætninger, når de starter i folkeskolen.
Ved at man så indfører test i folkeskolen, er man også tidligere i stand til at indføre en målrettet indsats for at få de her unge mennesker helt igennem systemet, så de får muligheden for at få en ungdomsuddannelse og eventuelt en videregående uddannelse, men i hvert fald et job, når de kommer ud på den anden side.
Jeg skal beklage, at jeg fik forvekslet ordet takster med skat.
Jeg synes måske heller ikke, at 8 pct. var så ambitiøst, når det kom dertil.
Jeg ser ikke nogen modsætning i, at man gør det godt for børnefamilierne her i Danmark og får nedsat taksterne, samtidig med at man er i stand til at hæve kvaliteten med fokus specielt på de udsatte børn.
Det er der absolut ingen modsætning i, tværtimod synes jeg faktisk, at det er rigtig dejligt, at vi har en regering, som vil gøre det attraktivt at sætte børn i verden her i Danmark.
Jeg synes, at det lyder voldsomt med et økonomisk jerngreb i relation til kommunerne.
Det er klart, at kommunerne selvfølgelig også har et ansvar for at leve op til de aftaler, de indgår med regeringen, og selvfølgelig også til at overholde skattestoppet, et skattestop, som jeg har en eller anden formodning om, at Socialdemokraterne nu også har tilsluttet sig, og så kan vi jo fremover kigge på den økonomiske ansvarlighed i samarbejde frem for at angribe hinanden på det område.
Jeg tror egentlig, at vurderingen af, om man har fået flere skatter og afgifter, vil jeg lade tilgå de danske familier.
Jeg tror faktisk godt, at de kan huske alle de her mærkelige grønne afgifter og alt muligt sjov, som kom under den tidligere regering.
Lad den enkelte familie derude tænke sig godt om: Hvordan var det under Nyrup?
Hvordan er det under den nuværende regering, som har skattestop?
Jeg er faktisk meget glad for, at fru Majbrit Berlau nævner de 30.000 børn, hvis forældre er på kontanthjælp.
For at nuancere synes jeg også, at det er væsentligt at se på, hvor lang tid folk er på kontanthjælp.
Og vi ved jo, at i gennemsnit er folk på kontanthjælp i under et år, før de ryger videre i systemet til nyt job, eller hvad det kan være.
Når det gælder den gruppe på de 30.000, har vi også unge på SU og selvstændige, som eventuelt er i en opstartsfase osv.
Jeg synes, at det er vigtigt at få den nuancering ind.
Vi har flere gange i den her debat fra regeringspartiernes og Dansk Folkepartis side nævnt konkrete initiativer.
De står i regeringsgrundlaget, og de bliver gennemført, for sådan er det med den politik, som regeringen fremfører i sit regeringsgrundlag, at den gennemfører vi.